ཡིན་ནའང་༧ཆོས་རྗེ་ཡིད་བཞིན་ནོར་བུའི་བཀའ་དྲིན་ལས་རིས་མེད་ཀྱི་དམ་པ་དུ་མའི་སྐུ་མདུན་ནས་ཆོས་འབྲེལ་མི་དམན་པ་རེ་ཐོབ་པ་དང་།རིས་མེད་ཀྱི་བསྟན་དང་དེ་འཛིན་རྣམས་ལ་དད་པ་ཡོད་མཁན་ཞིག་ཡིན་པའི་ཆ་ནས།སྐད་ཆ་ཁ་ཤས་བཤད་པ་ལ་དགའ་བ་དང་སྤོབས་པ་ཅུང་ཟད་ཡོད།དེའི་ཕྱིར་ཐོག་མར་གུས་པའི་རྒྱུན་ལྡན་གྱི་བསམ་བློ་གཏོང་ཕྱོགས་སྐོར་དེ་ཅུང་ཞུ་རྒྱུ་ཡིན།དེ་ཡང་༸ཆོས་རྗེ་དམ་པ་ཡིད་བཞིན་ནོར་བུའི་ཞལ་ནས།མེ་ཏོག་གང་ལ་ཕོག་པའི་ལྷ་སྐལ་དེ་ཟུངས་ལ།།རིས་མེད་གྲུབ་མཐའ་ཀུན་ལ་དག་སྣང་དེ་སྙིང་གཏམ།།ཞེས་གསུངས་པ་གཞི་ལ་བཞག་ནས།།ངས་ནམ་རྒྱུན་ཆོས་ལུགས་རིས་མེད་ཀྱི་སྐོར་ལ་བསམ་བློ་འདི་འདྲ་ཞིག་གཏོང་གིན་ཡོད།ཆོས་བརྒྱུད་རིས་མེད་ཅེས་པ་དེ་ཕན་ཚུན་གུས་བཀུར་དང་།གུ་ཡངས་ཀྱི་བསམ་བློ།ཆོས་སྐད་ལྟར་བཤད་ན་དག་སྣང་ཡོད་པ་ཞིག་ལ་རིས་མེད་ཅེས་བརྗོད་ཀྱིན་ཡོད།དེ་ལས་གཞན་ཆོས་ལུགས་ཡོངས་རྫོགས་ཆོས་ལུགས་གཅིག་ལ་བསྒྱུར་བ་ལྟ་བུ་ལ་གོ་བ་ལེན་གྱི་མེད།ལ་ལས་རིས་མེད་ཅེས་བརྗོད་དུས་ཆོས་བརྒྱུད་ཡོངས་རྫོགས་ཆོས་བརྒྱུད་གཅིག་ལ་བསྒྱུར་བ་ལྟ་བུར་ལྟ་ཚུལ་འཛིན་མཁན་ཡོད།དེ་ནི་ཡང་དག་པའི་ལྟ་ཚུལ་ཞིག་མིན།དཔེར་ན་སྔ་འགྱུར་རྙིང་མ་ལ་བསམ་ན་ཐེག་པ་རིམ་པ་དགུའི་རྣམ་བཞག་དང་ལྟ་གྲུབ་ཆ་ཚང་བ་ཞིག་ཡོད།སྔ་འགྱུར་བ་རྣམས་གཅིག་འགྱུར་བྱ་དགོས་ཟེར་ནས་ཐེག་པ་གཅིག་དང་གྲུབ་མཐའ་གཅིག་ལ་བསྒྱུར་བསམ་ན་གད་མོ་འཆོར་བའི་རྒྱུ་ཙམ་ལས་གང་ཡང་མེད།ཡིན་ནའང་སྔ་འགྱུར་བའི་གང་ཟག་རེ་རེས་དེ་དགུ་པོར་ཉམས་སུ་ལེན་དགོས་པའི་ངེས་པའང་མེད།རང་རང་གི་མོས་པ་ལྟར་འཇུག་ཆོག་ལ་འཇུག་གི་ཡང་ཡོད།མ་ཟད་སྔ་འགྱུར་བ་ཞེས་བརྗོད་དུས་ལྟ་ཚུལ་གཅིག་པ་ཡིན།དེ་བཞིན་ང་ཚོས་ཆོས་བརྒྱུད་འཛིན་པ་ནང་ཁུལ་དུའང་ལྟ་ཚུལ་དེ་ལྟ་བུ་ཞིག་བཟུང་བ་ལ་རིས་མེད་ཅེས་བརྗོད་ཆོགདེ་མིན་རང་གི་མེ་ཏོག་གང་ལ་ཕོག་པའི་ལྷ་སྐལ་དེ་དོར་ནས་གཞན་ལ་རྗེས་བརྗོད་བྱེད་པ་ནི་བྱིན་རླབས་དང་དངོས་གྲུབ་ཡལ་བའི་རྟེན་འབྲེལ་ཙམ་ལས་སྙིང་པོ་གང་ཡང་མེད།སྤྱིར་ད་ལྟར་བོད་ཀྱི་དགེ་འདུན་གྱི་སྡེ་རྣམས་ནང་ཁུལ་དུ་དད་པ་དང་དག་སྣང་།གུ་ཡངས་ཀྱི་བསམ་བློ་ཚད་མཐོན་པོ་ཡོད་པར་ངོས་འཛིན་ཞུ་བཞིན་ཡོད།ཡིན་ནའང་ད་དུང་ཡར་རྒྱས་ལ་མཐའ་མེད་པས་དེའི་སྐོར་སྔར་ལས་ལྷག་པར་ཀུན་གྱིས་བརྩོན་པ་བརྒྱ་འགྱུར་དུ་བསྐྱེད་པའི་རེ་གསོལ་ཡང་ཞུ་རྒྱུ་ཡིན།